Diari Oficial de la Generalitat Valenciana


Sumari del DOGV 9909, del 06-08-2024 (2024/8185)

RESOLUCIÓ de 30 de juliol de 2024, del secretari autonòmic d’Educació, per la qual es dicten instruccions sobre ordenació acadèmica i d’organització de l’activitat docent dels centres docents que impartisquen ensenyances professionals d’Arts Plàstiques i Disseny en la Comunitat Valenciana durant el curs 2024-2025.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9909

Data del DOGV
:   06-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8185

CVE
:   YTLU-K-7891-6287

Data del document
:   30-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Llei orgànica 2/2006, de 3 de maig, d’Educació, modificada per la Llei orgànica 3/2020, de 29 de desembre, regula en el títol I, capítol VI, secció segona, les ensenyances professionals d’Arts Plàstiques i Disseny, i establix en els articles 51, 52 i 53 l’organització, els requisits d’accés i la titulació a la qual conduïxen les ensenyances esmentades (BOE 106, 04.05.2006).

La Llei 1/2024, de 7 de juny, per la qual es regulen les ensenyances artístiques superiors, els seus centres, el seu professorat, així com l'establiment dels drets i deures de l'estudiantat, establint, a més determinats aspectes relatius a l'organització i equivalències de les ensenyances artístiques professionals a les quals es referix la Llei orgànica 2/2006, de 3 de maig (BOE 139, 08.06.2024).

El Reial decret 596/2007, de 4 de maig, pel qual s’establix l’ordenació general de les ensenyances professionals d’Arts Plàstiques i Disseny, modificat per l’article 2 del Reial decret 628/2022, de 26 de juliol, pel qual es modifiquen en diversos reials decrets per l’aplicació de la Llei orgànica 3/2020, de 29 de desembre, fixa, entre altres, els requisits d’accés a estes ensenyances, els aspectes relacionats amb l’avaluació, la promoció i la permanència en les ensenyances (BOE 179, 27.07.2022).

El Reial decret 303/2010, de 15 de març, pel qual s’establixen els requisits mínims dels centres que impartisquen ensenyances artístiques regulades en la Llei orgànica 2/2006, de 3 de maig, d’educació (BOE 86, 09.04.2010) establix, entre altres, els requisits relatius a les instal·lacions dels centres d’ensenyances artístiques professionals d’Arts Plàstiques i Disseny i la relació numèrica professorat-alumnat.

El Decret 72/2021, de 21 de maig, del Consell, d’organització de l’orientació educativa i professional en el sistema educatiu valencià (DOGV 9099, 03.06.2021).

L’Orde 32/2011, de 20 de desembre, de la Conselleria d’Educació, Formació i Ocupació, establix en l’article 10 el procediment de reclamació de qualificacions en les ensenyances professionals d’Arts Plàstiques i Disseny (DOCV 6680, 28.12.2011).

L’Orde 13/2018, de 18 d’abril, de la Conselleria d’Educació, Investigació, Cultura i Esport, regula l’accés i l’admissió als cicles formatius de grau mitjà i grau superior de les ensenyances professionals d’Arts Plàstiques i Disseny a la Comunitat Valenciana (DOGV 8278, 20.04.2018).

L’Orde 20/2019, de 30 d’abril, de la Conselleria d’Educació, Investigació, Cultura i Esport, modificada mitjançant l’Orde 10/2023, de 22 de maig, de la Conselleria d’Educació, Cultura i Esport, per la qual es regulen i es concreten determinats aspectes de l’organització i el funcionament de l’orientació educativa i professional en el sistema educatiu valencià (DOGV 9606, 30.05.2023), regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià.

L’Orde 12/2022, de 9 de març, de la Conselleria d’Educació, Cultura i Esport, regula el mòdul professional de Formació en Centres de Treball (FCT) dels cicles formatius de grau mitjà i superior, Formació Professional Bàsica, programes formatius de qualificació bàsica, cursos d’especialització i bloc de formació pràctica (BFP) de les ensenyances de règim especial, en l’àmbit territorial de la Comunitat Valenciana (DOGV 9299, 16.03.2022) i la Resolució de 2 de juny de 2022, de la Direcció General de Formació Professional i Ensenyaments de Règim Especial, dicta instruccions per a la gestió del mòdul professional de Formació en Centres de Treball (DOGV 9355, 06.06.2022).

La Resolució de 14 de febrer de 2019, de la Secretaria Autonòmica d’Educació i Investigació,  dicta instruccions davant de diversos supòsits de no convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, i d’aplicació en els centres docents sostinguts amb fons públics d’ensenyances no universitàries de la Comunitat Valenciana (DOGV 8490, 20.02.2019).

La Resolució de 18 de setembre de 2020, de la Direcció General de Formació Professional i Ensenyaments de Règim Especial, per la qual es normalitza la documentació corresponent a la gestió administrativa de les ensenyances professionals d’Arts Plàstiques i Disseny en l’àmbit de la Comunitat Valenciana (DOGV 8912, 24.09.2020).

La Resolució d’1 de juny de 2022, de la Direcció General de Formació Professional i Ensenyaments de Règim Especial, normalitza la documentació corresponent a la gestió administrativa de les ensenyances professionals d’Arts Plàstiques i Disseny en l’àmbit de la Comunitat Valenciana (DOGV 9367, 22.06.2022).

La Resolució de 17 d’abril de 2024, regula determinats aspectes per a la regulació de l’ús de dispositius mòbils en centres educatius no universitaris sostinguts amb fons públics de la Comunitat Valenciana (DOGV 9841, 03.05.2024).

La Llei 15/2017, de 10 de novembre, de la Generalitat, de polítiques integrals de joventut (DOGV 8168, 13.11.2017), definix el seu àmbit d’aplicació a les persones entre 12 i 30 anys, totes dues edats incloses, i establix que els poders públics impulsaran la cultura participativa de les persones jóvens per a millorar els sistemes i les estructures democràtiques, i també garantir-los l’exercici d’un paper actiu de transformació i de canvi de la societat amb la seua intervenció en els assumptes públics.

Així mateix, el capítol 3 del títol II de la Llei 23/2018, de 29 de novembre, de la Generalitat, d’igualtat de les persones LGTBI (DOGV 8436, 03.12.2018); el Decret 104/2018, de 27 de juliol, del Consell, pel qual es despleguen els principis d’equitat i d’inclusió en el sistema educatiu valencià (DOGV 8456, 07.08.2018), i la Llei 26/2018, de 21 de desembre, de la Generalitat, de drets i garanties de la infància i l’adolescència (DOGV 8450, 24.12.2018) i la normativa la normativa desenvolupada corresponent establixen mesures en l’àmbit de l'educació.

La Llei orgànica 8/2021, de 4 de juny, de protecció integral a la infància i l’adolescència enfront de la violència (BOE 134, 05.06.21), té l’objectiu de garantir els drets fonamentals dels xiquets, xiquetes i adolescents a la integritat física, psíquica, psicològica i moral enfront de qualsevol forma de violència, per a assegurar el desenvolupament lliure de la seua personalitat i establint mesures de protecció integral, que incloguen la sensibilització, la prevenció, la detecció precoç, la protecció i la reparació del dany en tots els àmbits en què es desenvolupa la seua vida.

La Llei 15/2022, de 12 de juliol, integral per a la igualtat de tracte i la no discriminació (BOE 167, 13.07.2022), té per objecte garantir i promoure el dret a la igualtat de tracte i la no-discriminació, així com respectar la igual dignitat de les persones en desenvolupament dels articles 9.2, 10 i 14 de la Constitució que tracten sobre la igualtat, drets, deures fonamentals i llibertats. A este efecte, la llei regula drets i obligacions de les persones, físiques o jurídiques, públiques o privades, establix principis d’actuació dels poders públics i preveu mesures destinades a previndre, eliminar i corregir qualsevol forma de discriminació, directa o indirecta, en els sectors públic i privat.

La Llei orgànica 10/2022, de 6 de setembre, de garantia integral de la llibertat sexual (BOE 215, 07.09.2022), pretén ser la garantia i la protecció integral del dret a la llibertat sexual i l’erradicació de totes les violències sexuals.

La Llei 1/2023, de 20 de febrer, de cooperació per al desenvolupament sostenible i la solidaritat global (BOE 44, 21.02.2023), dedica l’article 11 a l’educació per al desenvolupament sostenible i la ciutadania global.

La Llei 4/2023, de 28 de febrer, per a la igualtat real i efectiva de les persones trans i per a la garantia dels drets de les persones LGTBI (BOE 51, 01.03.2023), establix mesures en l’àmbit educatiu.

La Llei 2/2023, de 13 de març, de la Generalitat, de protecció, benestar i tinença d’animals de companyia i altres mesures de benestar animal (DOGV 9553, 14.03.2023), indica que la conselleria competent en educació ha de programar anualment en els centres escolars accions educatives i de sensibilització sobre els objectius i principis d’esta llei.

La Llei 7/2023, de 28 de març, de protecció dels drets i el benestar dels animals (BOE 75, 29.03.2023) expressa en l’article 29.3 que «excepte prohibició expressa, degudament senyalitzada i visible des de l’exterior, es permetrà l’accés d’animals de companyia a edificis i dependències públiques». Per este motiu, es va publicar la Resolució de 25 d’octubre de 2023 i la seua modificació de 9 de novembre (DOGV 9724, 14.11.2023), en què es facilitava en l’annex únic, la senyalització per a dur a terme la prohibició en els centres educatius.

La Llei 4/2023, de 13 d’abril, de la Generalitat, de participació ciutadana i foment de l’associacionisme de la Comunitat Valenciana (DOGV 9579, 20.04.2023), inclou referències a la participació ciutadana en el sistema educatiu valencià.

La Llei 5/2023, de 13 d’abril, de la Generalitat, integral de mesures contra el despoblament i per l’equitat territorial a la Comunitat Valenciana (DOGV 9580, 21.04.2023), té com a finalitat promoure i garantir la permanència en el sistema educatiu de l’alumnat de les zones rurals més enllà de l’ensenyança bàsica i aconseguir els principis d’equitat, no discriminació i igualtat d’oportunitats que regixen el sistema educatiu, així com el desenvolupament de les accions i programes que incidisquen en el manteniment i impuls de la llengua i la cultura pròpies com a eixos de cohesió social i territorial.

La Llei 1/2024, de 27 de juny, de la Generalitat, per la qual es regula la llibertat d'elecció de llengua i l’ús de les llengües cooficials en els centres docents no universitaris de la Comunitat Valenciana. educativa (DOGV 9880, 28.06.2024).

El Reial decret llei 2/2023, de 16 de març, de mesures urgents arreplega l’ampliació de drets dels pensionistes, la reducció de la bretxa de gènere i l’establiment d’un nou marc de sostenibilitat del sistema públic de pensions (BOE 65, 17.03.2023), que modifica el Reial decret legislatiu 8/2015, de 30 d’octubre, pel qual s’aprova el text refós de la Llei general de la Seguretat Social (BOE 261, 31.10.2015).

El Reglament general de protecció de dades (RGPD), el Reglament (UE) 2016/679, del Parlament Europeu i del Consell, de 27 d’abril de 2016, i la Llei orgànica 3/2018, de 5 de desembre, de protecció de dades i garantia dels drets digitals, introduïxen una sèrie de canvis i novetats als quals és necessari adaptar els tractaments actuals. L’RGPD esmenta explícitament la necessitat que el responsable del tractament aplique mesures tècniques i organitzatives apropiades, amb la finalitat de garantir que el mateix siga conforme al que es disposa en el reglament.

Esta resolució té per objecte, d’acord amb la normativa indicada, dictar instruccions que faciliten la gestió docent de les ensenyances professionals d’Arts Plàstiques i Disseny en tots els aspectes que garantisquen el desenvolupament educatiu de l’alumnat durant el curs 2024-2025.

De conformitat amb el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions (DOGV 9891, 12.07.2024), i el Decret 19/2024, de 12 de juliol, del president de la Generalitat, pel qual es determinen les secretaries autonòmiques de l’Administració del Consell (DOGV 9891, 12.07.2024) i les seues respectives modificacions,

RESOLC

*Apartat únic*

Aprovar les instruccions incloses en l’annex únic, sobre ordenació acadèmica i d’organització de l’activitat docent dels centres docents que impartisquen ensenyances professionals d’Arts Plàstiques i Disseny en la Comunitat Valenciana durant el curs 2024-2025.

  

València, 30 de juliol de 2024

Daniel McEvoy Bravo

Secretari autonòmic d’Educació

Esta disposició conté annexos. Consulteu-ne la versió en PDF.